Geen Rekord (1) - Church - News - Malmesbury Business Directory
In 'n boek oor die geskiedenis van die Swartland het ek die volgende verhaal opgespoor wat gebeur het in 1714: Toe die buurplaas se eienaar opdaag op die plaas van Frans Joosten (naby die huidige Hermon) was Joosten net soek. Eers het sy vrou vertel dat hy na die beeste gaan kyk het. Maar na 'n paar dae toe Joosten nie opdaag nie, is onraad bemerk. Stories het die rondte begin doen dat sy vrou, Maria en sy twee slawe moontlik iets te doen het met sy verdwyning.
Vanaf Januarie tot Augustus 1714 is die saak behoorlik ondersoek en is die drie persone onder kruisverhoor geneem en is ander ondervra oor die saak, tot alles uiteindelik uitgepluis is. Die hof het bevind dat die twee slawe vir Joosten vermoor het op dieselfde dag kort voor die buurman daar opgedaag het, terwyl sy vrou ook aandadig was. Die strawwe wat aan elkeen in die hof van die destydse Kaap die Goeie Hoop uitgelê is, is so wreed dat dit voel jy beswyk net by die aanhoor daarvan. (Sien Riebeek's Castle by Gabriel, Luoise Athiros and Mike Turner p. 57.) Later sou hulle skedels en dele van hulle liggame naby die plaas vertoon word as afskrikmiddel.
• 1 Joh. 1:9 – "As ons ons sondes bely, Hy is getrou en regverdig om ons die sondes te vergewe en ons van alle ongeregtigheid te reinig."
My oortredinge, ongeregtigheid en sonde voor God is nie net vergewe en ek is nie net daarvan gereinig nie. God doen nóg 'n ding: Hy wis alle rekords daarvan uit. Die bladsye in die hemelse anale van my oortredinge word vernietig, vir altyd!:
• Jes. 43:25 – "Ek, Ek is dit wat jou oortredinge uitdelg om My ontwil, en aan jou sondes dink Ek nie."
• Heb. 8:12 – "Want Ek sal barmhartig wees oor hulle ongeregtighede en aan hulle sondes en hulle oortredinge nooit meer dink nie."
Here ek dank U vir die bloed van Jesus! Dit was my en reinig my van alle sonde en delg alle slegte rekords uit! Amen!